
			Om boken:

			Det tar litt tid å lese en så tjukk bok som dette. På den annen side:

			Om du ikke gjør det, får du aldri vite hva som skjedde da folk i Nor om. Eller hva den gamle mannen mente da han  ropte: ”Blodet skge begynte å falleal flyte!” Du går glipp av minst hundr brødre med el-pistol, eogatten angripende hologram-vikinger, tre slemmeén sleip PR-rådgiver, og The Kube.

			Hva The Kube er? Står i boka.

			Du må rett og slett leve videre uten å hør opp mot statsminister Te om alt det som hendte I Kongeriket Norge da Søvnterroristen stoeddy Fahr. Og hvordan Finn og vennene hans havnet midt oppi alt sammen. Men verst av alt – du får aldri vite sannheten om den grusomme hemmeligheten som har vært skjult i landet vårt i snart tusen år.

			Del 1

			«Hvem skal tenke på oss, om vi ikke gjør det sjæl?»

			– Statsminister Theodor Bjørnstjerne Fahr

		

	
		
			Mennesker skal falle om

			Alle har en hemmelighet. Men få, om noen i hele verden, bar på en like stor hemmelighet som den gamle mannen som nå halteløp bortover Parkveien. Selv om hemmeligheten var nesten tusen år gammel, hadde han bestemt seg. 

			Han var nødt til å fortelle den til noen andre, uansett hvor grusom den var.

			Håret hans var tynt på toppen, men i nakken nådde de grå tjafsene ned til en frakk som var altfor varm i solsteiken. Han kastet et blikk over skulderen, men han kunne ikke se dem. Hadde han klart å riste dem av seg? 

			Hvem er det jeg er redd for igjen? tenkte han brått. 

			I noen sekunder forsvant alt sammen. Hvem han hadde rømt fra og hvorfor han løp. Det skjedde ofte for tiden. Ikke at han rømte, men at han glemte. Han glemte til og med hvem han var. Han lukket øynene og konsentrerte seg alt han kunne. Jeg husker ikke hva jeg heter, tenkte han. Men jeg er Profeten. Min oppgave er å varsle om det som skal skje. 

			Men hva er det som skal skje? 

			Det er noe med blod. Blod og søvn. Menneskene skal sovne. 

			Jeg eldes så fort. De tar fra meg hukommelsen, tenkte Profeten idet han fortsatte å løpe. Det er som om jeg råtner fra dag til dag, fra time til time.

			Sånn går det når man slutter å bade, tenkte han.

			Det er farlig å slutte å bade.

			Profeten lot en taxi passere før han krysset Parkveien og fortsatte oppover Riddervolds gate. Frakken gjorde ham gjennomvåt av svette og det gjorde vondt hver gang han satte den venstre foten i bakken. Har jeg vrikket den nå eller har den vært sånn lenge? undret han. Han var ikke sikker. 

			Hvor var det han skulle igjen? Inkognitogata. Heldigvis husket han hvor den lå. Men hvilket nummer var det? Inkognitogata nummer … han tittet i håndflaten. Et ettall og et åttetall var skrevet med ustø kulepennskrift. 

			Idet Profeten svingte inn Inkognitogata, kom en bil kjørende rett mot ham. Kroppen stivnet. 

			Kunne det være dem? 

			Nei. Bilen kjørte rett forbi ham. Men de kommer til å lete som gale helt til de finner meg, tenkte han. 

			Han nådde fram til nummer atten. Gleden over å gi den vonde foten en pause forsvant da han så den høye gitterporten. Han forsøkte å åpne den. Låst.

			– Hva hadde du trodd, din gjøk? sa han høyt til seg selv.

			At det bare var å spasere rett inn i stua til landets statsminister? 

			Så nær og likevel så langt unna. 

			Profeten skulle til å gi opp og komme seg i dekning, da han oppdaget gutten. Han kom gående fra hagen til statsministerboligen. Han hadde bare badebukse på, og det lyse håret var vått. Profeten viftet vilt med hendene.

			– Hei! Du! ropte han.

			Den lille gutten skvatt til. Han må tro jeg er sprøyte gal, tenkte Profeten. Kanskje er jeg det også. Hvorfor går jeg for eksempel med frakk midt på sommeren? Jeg aner ikke.

			– Kom her, er du grei, sa Profeten og forsøkte å gjøre stemmen myk og hyggelig.

			Gutten gikk mot porten med nølende skritt.

			– Hva heter du da? sa Profeten.

			Gutten sto og så på ham i noen sekunder. Han har sikkert lært at han ikke skal snakke med fremmede menn, tenkte den gamle mannen. I hvert fall ikke sånne som meg.

			– Jeg heter Finn, sa gutten til slutt.

			– Hei, Finn. Bor du her? Eller, bor statsministeren i Norge her? 

			– Ja, sa Finn.

			– Begge deler, la han til.

			En bil tutet langt borte og Profeten snudde seg raskt. Han ble stående for å se om det kom noen kjørende, men ingenting skjedde. 

			Han snudde seg tilbake og fikk øye på gutten som sto på innsiden av porten. Hvem er han? tenkte den gamle mannen. Hva gjør jeg her? Han husket plutselig ingenting. Pulsen dunket i tinningen og han visste at det var en viktig grunn til at han var der. Noe fryktelig kom til å skje. Noe med blod. Og han måtte fortelle det til … 

			– … statsministeren! ropte han, lettet over å huske hva han skulle. Jeg er Profeten og jeg snakker med en gutt som heter Finn, minnet han seg selv på.

			– Er han hjemme? sa Profeten, roligere nå, for ikke å skremme gutten altfor mye. Men han visste at han hadde dårlig tid, han kunne ikke stå sånn lenge. Finn ristet på hodet så vanndråpene skvatt.

			– Nei. Han skal på «Sommerkos» i kveld. Du vet, det TV-programmet?

			Profeten så tomt på Finn. Han hadde ikke hørt om noe TV-program som het «Sommerkos». 

			Men så kunne han heller ikke huske sist han så på TV. Likevel nikket han, for å få Finn til å fortsette.

			– Han skal åpne den nye vannsklia på taket til Operaen. Det er en av – ideene hans, sa Finn og så nesten litt flau ut.

			– Skjønner, sa Profeten.

			Han satte seg ned på huk for å komme i høyde med gutten. Den venstre foten verket enda verre når han satt slik, men det fikk så være. 

			– Finn. Du må gi faren din en beskjed. Det er viktig. Det kommer til å skje noe fælt.

			Gutten tok et skritt tilbake og så seg om. 

			– Hva da? sa Finn.

			Den gamle mannen ble svimmel og måtte lukke øynene. Hva som kommer til å skje? Han anstrengte seg for å huske. Jo. 

			– Mennesker kommer til å falle om, Finn. Mange mennesker. 

			– Hvorfor faller de om? spurte Finn.

			– De faller fordi … jeg husker ikke hvorfor.

			En tåre trillet nedover kinnet på den gamle mannen. Han visste at det som skulle skje var så ille at han måtte advare noen om det, og han gråt fordi han ikke klarte å huske akkurat hva det var.

			En motorlyd vokste i styrke og mannen kom seg på beina i en fart. Han kunne ikke være her lenger. Han måtte gjemme seg. 

			– Jeg må gå.

			Han skulle til å legge på sprang, da han husket det. 

			– Blodet! Blodet skal flyte!

			Han stirret den lille gutten inn i øynene før han gjorde en brå bevegelse og ropte ut i lufta:

			– Jeg er Profeten. Og jeg er kommet for å varsle dere. Det skal bli et nytt blodbad! 

			Og så haltet den gamle mannen av gårde så fort han klarte, mens den lille gutten ble stående igjen og se etter ham.

		

	
		
			Tidenes nest mest populære statsminister

			Den smørblide programlederen med den koselige dialekten skakket litt på hodet og smilte sitt bredeste margarinsmil.

			– Og siden detta e sommarens siste «Sommarkos», har me fått storfint besøk, sa hun til TV-kameraet. 

			Hun satt i programlederstolen på taket av Operaen i Oslo, slik hun hadde gjort hver eneste kveld denne sommeren. Hun ledet Norges mest populære TV-program, og i den hvite sofaen ved siden av henne hadde det sittet nye gjester hver dag.

			Nå satt det en liten, småtjukk mann med en veldig lang hentesveis der.

			– Me e nemlig så heldige at me i dag har med oss selveste statsministeren, sa hun og slo hendene sammen.

			– Velkommen, Teddy Fahr!

			Kameraet zoomet ut og viste hundrevis av publikummere som nå klappet og jublet som gale i kveldssola på operataket. 

			– Takk, takk, takk, sa statsminister Fahr og bukket lett til alle kanter, før han dro hånda raskt over skallen, for å holde de få hårstråene på plass i den lette vinden.

			– Ja, har statsministeren hatt ein fine sommar? 

			Statsminister Teddy Fahr snudde seg mot publikum.

			– Har dere hatt en fin sommer?! ropte han. 

			Folk jublet og ja-et alt de kunne. Teddy snudde seg tilbake mot programlederen.

			– Da har jeg også hatt en fin sommer, sa han med et stort smil.

			Hun smilte tilbake og folk i de tusen hjem tenkte at det blir ikke sommerkoseligere enn dette. 

			– Det hjelpe vel litt på at du e så inderlig populære for tiå? sa programlederen. 

			– Ellår ka seie dåkkår, folkens? 

			Nok en gang jublet og klappet publikum, inkludert statsministerens gamle mor og to av de tre sønnene hans.

			– Hehe, det var da voldsomt, sa statsministeren i et forsøk på å være beskjeden, men det var lett å se at han likte det. 

			– Eg hørte på radioen på veien her te at nittifira prosent av befolkningå synst at du gjør ein fantastiske jobb som statsminister. Det e visst bare ein statsminister før deg i heile Norges historie som har hatt større oppslutning. Det e’kje verst? sa programlederen og blunket til statsministeren.

			– Nei, deet … det er jo fantastisk, sa Teddy Fahr. 

			En observant TV-seer ville kanskje ha lagt merke til at han fikk et misfornøyd drag over ansiktet akkurat idet hun nevnte at han var den nest mest populære statsministeren gjennom tidene. Men etter en lang dag i den stekende, norske sommersola, var det tynt med observante seere der hjemme.

			– Det selges Teddy-dukkår, Teddy-bjørnar og Teddy-maskår. Teddy e landets mest populære guttanavn og i tillegg e den … eh, karakteristiske sveisen din e jo blitt trendy, sa hun og lo.

			Teddy Fahr lo med og dro hånda over skallen.

			– Det virke som om du skjønne ka Norges befolkning vil ha?

			Statsministeren nikket og smilte.

			– Det hjelper å ha kjørt taxi i mange år. Prata mye med folk da, sa han og lente seg fram i sofaen.

			– Det hele er jo enkelt. Folk vil jo helst kose seg. Og som jeg har sagt hele tiden: Vi nordmenn fortjener å kose oss. Det er ikke bare bare å bo her oppe i nord. Som regel er det surt og kaldt, og ikke sånn som dette her, sa han. 

			Han var blitt varm i trøya nå, bokstavelig talt, små svettedråper piplet fram på nesa hans. Programlederen nikket mens Teddy snakket.

			– Og så har du jo så mange goe idear, som folk sette pris på. Som sommarens «Smørepatrulje». Eller, ka seie dåkkår? sa hun og snudde seg mot publikum igjen.

			Nå var det damene som oooh-et høyest. «Smørepatruljen» besto nemlig for det meste av unge menn. Gjennom hele sommeren hadde de reist land og strand rundt, særlig det siste, og smurt inn nordmenn med solkrem. Helt gratis. Alt sammen sponset av Teddy Fahr og den norske stat.

			– Og i kveld e du her for å se endå ein av dine idear bli satt ut i live? fortsatte programlederen og slo hendene sammen.

			– Du ska nemleg åpna verdens største vann-sklia!

			Operataket ristet da publikum nærmest tok bølgen. TV-bildene viste den enorme vannsklia, meter for meter. 

			Som en enorm, rosa slange begynte den oppe på selve taket, stupte ut mot Oslofjorden, buktet seg rundt hele Operaen, før den forsvant inn i selve bygget gjennom en åpning i glassfasaden. Der fortsatte den i lufta gjennom hele den største salen, kom ut igjen på den andre siden og svingte ut mot fjorden en siste gang før den ble litt slakere mot slutten og endte i havet langt der nede.

			– Verden har jo ikkje sett maken, sa programlederen. 

			Så skiftet hun stilling i stolen sin og anla en mer alvorlig mine.

			– Nåken kritikarar meine at du nå har gått heilt ifra forstanden. At du bruke altfor mye pengår på tull og tøysete idear? At det e nok av krisår og krigar ute i verden som har mye mærr behov for desse pengane. Eller at det fins mye viktigare ting her hima enn ei rosa vann-sklia, som dessutan ødelegge et praktbygg som Operaen? 

			Programlederen forsøkte å smile litt mot slutten, dette skulle tross alt være et lett og trivelig kveldsprogram med mest mulig latter og koseprat. Men innimellom trenger folk å våkne litt i sofaen, hadde sjefen hennes sagt.

			Statsministeren smilte heldigvis lurt og løftet en finger.

			– For det første: Jeg tror de fleste synes Operaen er blitt mye kulere nå, med verdens største vannsklie? Hæ?	 

			Nå var det Teddys tur til å snu seg mot publikum, og responsen lot ikke vente på seg. De var jublende enig med ham. Han løftet en finger til.

			– For det andre: Hvem skal kose seg, om ikke oss? Hvem skal tenke på oss nordmenn, om vi ikke gjør det sjæl? Hæ? 

			Teddy Fahr kikket på fingrene sine, for å se hvor langt han hadde kommet.

			– Og for det … eh, tredje: Hva skal man med penger om man ikke bruker dem?

			Publikum hoiet for hver setning. Da de endelig hadde hoiet ferdig, var det Teddys tur til å bli alvorlig i ansiktet. 

			– Å være statsminister er en veldig viktig jobb. Man kan nemlig være med på å bestemme hva slags land man vil ha. 

			Han snudde seg mot noen av barna blant publikum.

			– Det er litt som å bygge Lego, ikke sant?

			Barna skjønte at de var på TV og nikket som gale.

			– Skal man bygge en brannstasjon i fem etasjer? Eller et kjøpesenter med curlinghall i kjelleren? 

			Barna nikket til begge deler.

			– Eller … skal man heller bygge en vannsklie fra toppen av Operaen og rett ut i havet? 

			Publikum brast ut i latter. Teddy lot dem le ferdig før han fortsatte.

			– Vi er så heldige at vi kan lage vårt eget Legoland her i nord. Vi kan bygge både brannstasjoner, kjøpesentre og vannsklier. Vi har nemlig råd til det. Derfor åpner vi verdens største vannsklie i dag. 

			Nok en gang snudde han seg mot publikum.

			– Og derfor åpner vi verdens kuleste vikingpark på onsdag! sa han og smilte av den øredøvende hyllesten som sikkert kunne høres til Drøbak, langt uti Oslofjorden.

			– Ja, ka du får te! Å bygga om Bislett stadion te ein temapark om vikingar. Det e jo bara heilt fantastiskt, sa programlederen som nå var fullstendig ferdig med å stille kritiske spørsmål. 

			– Men før du går, kjære Fahr, har du lova å gjørra ein siste ting for oss, sa hun og smilte lurt før hun så rett i kamera.

			– Statsminister Fahr skal nemlig åpna selve vann-skliå ved å værra den første som prøve den ut!

			Mer jubel. Teddy løftet hendene og smilte, før han reiste seg opp fra sofaen. Det gikk et gisp gjennom publikum da han brått vrengte av seg klærne, helt til han sto der i bare badebuksa. Og det var ikke en hvilken som helst badebukse, den var knall rosa, og matchet sklia perfekt. Og det Teddy manglet av hår på hodet, tok han igjen på resten av kroppen. Den øverste delen av ryggen var helt mørklagt.

			– For ein sporty statsminister me har! ropte programlederen mens Teddy gikk med stødige skritt mot verdens største vannsklie. 

			Han klatret opp i den store, rosa munnen som markerte åpningen. Der ble han stående og holde seg fast, mens vannet sildret rundt beina hans. Tok han bare ett skritt til nå, ville han suse utfor. Han nølte og det hørtes spredt mumling blant publikum. Kanskje engstet han seg for at sklia skulle svikte i en sving, under vekten av en småvokst, men likevel nokså tung statsminister? Kanskje så han sin egen død levende for seg, og hvordan sklia ville falle fra hverandre akkurat idet han suste gjennom selve Hovedscenen i Operaen, slik at han deiset ned på tredje stolrad? 

			Men så var det som om nølingen brått ga seg og han snudde seg mot kameraene. Teddy Fahr tørket pannen overdrevent i den varme kveldssola.

			– Et lite skritt for mennesket, et stort skritt for mennesket i heten, sa han og lo. 

			Og tok det lille skrittet som skulle til for at Norges statsminister ble forvandlet til en liten kanonkule av kjøtt, blod og rosa badebukse som ble skutt ut mot Oslofjorden i verdens største vannsklie.

		

	
		
			Å ikke tenke på det man ikke vil tenke på

			Rådhusklokkene i Oslo var ikke helt som andre rådhusklokker. Istedenfor å ding-donge litt fram og tilbake, spilte de en hel låt hver gang klokka slo hel. Og det var ikke sånne kjedelige salmemelodier som bare bestemødre kunne kjenne igjen. Neida. Klokka ni spilte de for eksempel Super Mario-melodien. Timen etter strømmet sommerens store radiohit, «Do Like Me» av Kris Kube, ut fra rådhustårnet. Finn hadde ligget i senga og hørt begge melodiene i det fjerne, og nå kjente han igjen de første tonene fra Harry Potter. Det betyr at klokka er elleve, tenkte han. Likevel var han ikke i nærheten av å sovne. Litt fordi det var aller siste sommerferiedag. Men aller mest fordi han tenkte på den gamle mannen ved porten. Og de tingene han hadde sagt. 

			Om menneskene som skulle falle om. 

			Om blodet som skulle flyte. 

			Først hadde Finn tenkt at mannen ikke var helt frisk i hodet. Hvem går vel med vinterfrakk midt på sommeren? Og roper ut at han er Profeten?

			Men nå som han lå der og natta listet seg inn i rommet, framsto alt litt nifsere. Tenk om mannen hadde snakket sant? Finn visste hva en profet var. En som fortalte hva som skulle skje i framtiden. 

			Finn lukket øynene, men åpnet dem raskt igjen. Han så bare mennesker som falt om, blødende og døende. Kanskje Profeten forsøkte å fortelle at dommedag var nær, at tredje verdenskrig skulle bryte ut, at romvesener fra fjerne planeter var på vei for å KAPOW!-bombe hele jordkloden i fillebiter, at …

			– Skjerp deg, sa Finn høyt til seg selv. Han satte seg opp i senga og gned seg hardt i ansiktet. Fyren måtte være sprø. Han så sprø ut, virket sprø og sa sprø ting. Ferdig med det. 

			Faren hadde sagt det samme da Finn prøvde å fortelle ham hva som hadde skjedd tidligere på kvelden.

			– Helt klart en gærning, hadde faren sagt fra sofaen. 

			– Verden er full av dem, fortsatte han og spolte tilbake for å se på seg selv i «Sommerkos» enda en gang.

			– Se den farta! Og det plasket! kommenterte han stolt.

			Sånn hadde det egentlig vært hele sommeren. Hver kveld hadde Teddy Fahr ligget på sofaen og sett på TV for å se om noen snakket om Teddy Fahr. Noe som skjedde ganske ofte.

			Selv nå, når Finn lå i senga og ikke fikk sove, kunne han høre faren og fjernsynsapparatet nede fra stua. 

			– Åttisju prosent av alle ugifte damer over trettifem kunne tenke seg å bli sittende fast i en heis sammen med statsministeren, sa damen på nyhetene.

			– Hva med de siste tretten prosentene, da? ropte Teddy fra sofaen. 

			Faren var ufattelig populær. Men Finn visste at «Sommerkos»-programlederen hadde truffet et ømt punkt. Faren var fortsatt bare den nest mest populære statsministeren i Norge noensinne. 

			Finn mistenkte at det var derfor de var blitt hjemme denne sommeren. Sånn at faren kunne gjøre ting som gjorde ham enda litt mer elsket. Og bli den mest populære av dem alle.

			– Håhåhåhåhåhå!

			– Nedenunder lo faren som en gal julenisse, og Finn skjønte umiddelbart hvorfor: Favoritt-reklamen hans gikk på TV. 

			– Få din egen Teddy i senga! sa reklamestemmen, og Finn visste at bildene akkurat nå viste søte, små kosebamsemyke miniutgaver av statsministeren. 

			Teddy-bjørnene fantes allerede overalt i huset, faren bestilte nye hver eneste gang reklamen gikk på TV. Finn syntes det nesten var litt skummelt med alle disse minipappaene som stirret på ham, uansett hvor han gikk. Om man klemte dem på magen, sa de dessuten «Okidoki!» med farens stemme. Og noen ganger, kanskje for hver niende klem, sa en mørk stemme «Yeah, mama!» isteden. Det var i hvert fall skummelt.

			Finn la puta over hodet for å slippe å høre TV-en. 

			Det var rart å ha en statsministerpappa. Særlig siden det bare var ett år siden faren hadde vært en helt vanlig taxisjåførpappa. Det virker så lenge siden, tenkte Finn. Men han husket fortsatt godt hvordan faren hadde pleid å trampe inn i det gamle huset de bodde i, litt mer misfornøyd enn dagen før.

			– Hva er det med dette landet? kunne han si idet Baba, farmoren til Finn, satte middagen på bordet.

			– Ikke bare er det rødt lys i alle kryss, fortsatte han.

			– Det er jo høl i hver eneste lille vei der ute, også. Tenna ramler jo ut av kjeften når jeg kjører. Og apropos høl, de derre bensinprisene er jo bare helt høl i hue! Må jo snart vinne i Lotto for å ha råd til å starte bilen.

			Sånn hadde han holdt på. Det var for mye mygg om sommeren, for få sure padder i godteposen og for mange brunsnegler i hagen.

			– Dessuten er det alltid kø i butikken, jeg klør på ryggen og disse buksene blir bare mindre og mindre! ropte han, med munnen full av kjøttkaker.

			Helt til en dag, da Baba plutselig slo den lille farmorhånda sin i middagsbordet, så ertene spratt bortover som grønne hagl. 

			– Nå er’e bra, Teddy! Enten slutter du med den derre sytinga eller så gjør du noe med det!

			Teddy hadde først sett furtent på henne en lang stund. Han var ikke vant til å få kjeft fra mammaen sin. 

			Men så hadde han reist seg fra bordet og gjort akkurat som hun sa. 

			Han gjorde noe med det.

			Han startet Merpartiet, og bare et halvt år senere ble han statsminister i Norge. 

			Derfor lå ikke Finn søvnløs i et lite, skjevt hus utenfor byen. Han lå søvnløs i selveste statsministerboligen, mens han forsøkte ikke å tenke på det han ikke ville tenke på. 

			Men nå klarte han ikke å stenge bildene ute lenger. De kom snikende, sammen med trøttheten, og de ble med ham inn i drømmene. 

			Bilder av mennesker som falt om, blod som fløt i gatene og en gammel mann i vinterfrakk som løp haltende av sted, med et vilt uttrykk i ansiktet. 

